એશિયન બજારોના ઘટાડાની અસરથી બપોર પછી સ્થાનિક બજારમાં ડૉલર સામે રૂપિયાની 42 પૈસા મજબૂતી છતાં બજારનો અંડરટોન નબળો રહ્યો હતો. જેથી નિકાસકાર દવા કંપનીઓ, આઈટી ક્ષેત્રના શૅરોમાં ઘટાડો નોંધપાત્ર રહ્યો હતો. જોકે, સનફાર્મામાં ચિક્કાર લેવાલીથી ફાર્મા ઈન્ડેક્સ ટ્રેડિંગ દરમિયાન 1 ટકા સુધર્યો હતો. સ્થાનિકમાં મેટલ શૅરોમાં ઘટાડા વચ્ચે કેટલાક ખાનગી બૅન્કો અને મારુતિ સુઝુકી અને હીરો હોન્ડામાં નોંધપાત્ર વધારો થયો હતો. જોકે, આજની વધઘટ બજારના ખેલંદા અને સ્થાનિક અને વિદેશી ફંડોના ટ્રેડિંગને લીધે નોંધાઈ હોવાનું અગ્રણી શૅરદલાલે જણાવ્યું હતું.